මධ්‍යම පළාත් සභාවේ විපක්ෂ නායක ධුරය සඳහා සුදුසු අයකු පත්කිරීමට සභා වාර දෙකක් යනතුරුත් එජාපයට නොහැකි වීමෙන් පැන නැඟී තිබුණු අර්බුදය විසඳාලමින් මධ්‍යම පළාත් සභාවේ සභාපති මහින්ද අබේකෝන් මහතා එජාප මන්ත්‍රී රංජිත් අළුවිහාරේ මහතා ඊට පත්විය යුතු බවට ඊයේ (5) තීරණයක් ලබා දුන්නේය.මධ්‍යම පළාත් සභාව නියෝජනය කරන එජාප මන්ත්‍රීවරු සමඟ පැය දෙකහමාරකට ආසන්න කාලයක් කළ සාකච්ඡාවකින් පසු මන්ත්‍රී කණ්ඩායම පොදු එකඟතාවකට නොපැමිණීම නිසා සභාපතිවරයා අදාළ තීරණයට එළඹුණේය.එජාප මහලේකම්වරයා අදාළ තනතුරට රංජිත් අළුවිහාරේ මහතා පත්විය යුතු බව දන්වා සභාපතිවරයාට යොමුකර තිබූ ලිපියක් සැලකිල්ලට ගනිමින් මහින්ද අබේකෝන් මහතා එය පිළිගන්නා බව සභාවට දැනුම් දුන්නේය.එජාප මහලේකම්වරයා ලිපිය මගින් කළ දැනුම් දීමට අභියෝග කරමින් පළාත් සභාවේ එජාප මන්ත්‍රීවරු 12 දෙනෙකු අදාළ තනතුරට ලකී ජයවර්ධන මහතා පත්විය යුතු බවට සිය අත්සන් සහිත ලිපියක් සභාපතිවරයාට දී තිබිණි.මේ හේතුවෙන් විපක්ෂ නායක තේරීම ගැටලුවක් බවට පත්වූ අතර එජාප නායක රනිල් වික්‍රමසිංහ මහතා මන්ත්‍රී පිරිස සිරිකොතට කැඳවා ප්‍රශ්නය නිරාකරණය කිරීමට ගත් උත්සාහය අසාර්ථක විය.පසුව උපදේශක සභාව වෙත අදාළ ගැටලුව යොමු වූ අතර එමඟින් ද නිසි එකඟතාවකට පැමිණීමට නොහැකි වී තිබිණි.මධ්‍යම පළාත් සභාව ඊයේ (5) පල්ලේකැලේ පළාත් සභා සංකීර්ණයේදී රැස්වූ අවස්ථාවේ මෙම ගැටලුව පැනනැඟුණු අතර සභාව කල් තබමින් සභාපතිවරයා එජාප මන්ත්‍රී කණ්ඩායම සමඟ සාකච්ඡාවක් කිරීමට තීරණය කළේය.එහිදී ඊළඟ සභා වාරය තෙක් විපක්ෂ නායක තේරීම කල් තබන ලෙස පිරිසක් යෝජනා කැර තිබේ.